Zabbuli 34
Ya Dawudi. Bwe yeefuula okuba omugu w’eddalu mu maaso ga Abimereki, oluvannyuma eyamugoba, era naye n’amuviira.
1 Nnaagulumizanga Mukama buli kiseera,
akamwa kange kanaamutenderezanga bulijjo.
2 Omwoyo gwange guneenyumiririzanga mu Mukama;
ababonyaabonyezebwa bawulire bajaguzenga.
3 Kale tutendereze Mukama,
ffenna tugulumizenga erinnya lye.
4 Nanoonya Mukama, n’annyanukula;
n’ammalamu okutya kwonna.
5 Abamwesiga banajjulanga essanyu,
era tebaaswalenga.
6 Omunaku ono yakoowoola Mukama n’amwanukula,
n’amumalako ebyali bimuteganya byonna.
7 Malayika wa Mukama yeebungulula abo abatya Mukama,
n’abawonya.
8 Mulegeeko mulabe nga Mukama bw’ali omulungi!
Balina omukisa abaddukira gy’ali.
9 Musseemu Mukama ekitiibwa mmwe abatukuvu be,
kubanga abamutya tebaajulenga.
10 Empologoma zirumwa enjala ne ziggwaamu amaanyi;
naye abo abanoonya Mukama, ebirungi tebiibaggwengako.
11 Mujje wano baana bange, mumpulirize;
mbayigirize okutya Mukama.
12 Oyagala okuwangaala mu bulamu obulungi,
okuba mu ssanyu emyaka emingi?
13 Olulimi lwo lukuumenga luleme okwogera ebitasaana,
n’akamwa ko kaleme okwogera eby’obulimba.
14 Lekeraawo okukola ebibi, okolenga ebirungi;
noonya emirembe era ogigobererenga.
15 Amaaso ga Mukama gatunuulira abo abatuukirivu,
n’amatu ge gawulira okukaaba kwabwe.
16 Mukama amaliridde okumalawo abakola ebibi,
okubasaanyizaawo ddala n’obutaddayo kujjukirwa ku nsi.
17 Abatuukirivu bakoowoola Mukama n’abawulira
n’abawonya mu byonna ebiba bibateganya.
18 Mukama abeera kumpi n’abalina emitima egimenyese, era alokola abo abalina emyoyo egyennyise.
19 Omuntu omutuukirivu ayinza n’okuba n’ebizibu bingi,
naye byonna Mukama abimuyisaamu.
20 Amagumba ge gonna Mukama agakuuma,
ne watabaawo na limu limenyeka.
21 Ekibi kiritta abakola ebibi,
n’abalabe b’abatuukirivu balibonerezebwa.
22 Mukama anunula abaweereza be;
so tewali n’omu ku abo abaddukira gy’ali alibonerezebwa.